b'\n_START_ARTICLE_\nUkrainan kriisi mediassa\n_START_PARAGRAPH_\nN\xc3\xa4kemykset Ukrainan kriisist\xc3\xa4 vaihtelivat suuresti ukrainalaisen, l\xc3\xa4nsimaisen ja ven\xc3\xa4l\xc3\xa4isen median v\xc3\xa4lill\xc3\xa4. Erityisesti ven\xc3\xa4l\xc3\xa4ist\xc3\xa4 mediaa on syytetty informaatiosodan lietsonnasta ja propagandistisesta otteesta tapahtumiin. Ven\xc3\xa4l\xc3\xa4isi\xc3\xa4 tv-kanavia kritisoitiin toistuvasti harhaanjohtavan kuvaston k\xc3\xa4yt\xc3\xb6st\xc3\xa4, virheellisist\xc3\xa4 narratiiveista, v\xc3\xa4\xc3\xa4ristelyst\xc3\xa4, tietojen salaamisesta ja tekaistuista uutisista. Esimerkkej\xc3\xa4 tekaistuista uutisista ovat artikkelit lapsen ristiinnaulitsemisesta ja 10-vuotiaan kuolemasta kranaattitulessa. BBC on kertonut ett\xc3\xa4 Ven\xc3\xa4j\xc3\xa4n valtion televisio "n\xc3\xa4ytt\xc3\xa4isi hy\xc3\xb6dynt\xc3\xa4v\xc3\xa4n psykologisen ehdollistamisen tekniikoita, joiden tarkoituksena on her\xc3\xa4tt\xc3\xa4\xc3\xa4 \xc3\xa4\xc3\xa4rimm\xc3\xa4isi\xc3\xa4 aggression ja vihan tunteita katsojassa". T\xc3\xa4m\xc3\xa4 on The Guardian -lehden mukaan osa koordinoitua "informationaalis-psykologista sotaoperaatiota".\n_START_SECTION_\nMedia Ukrainassa\n_START_PARAGRAPH_\nUkrainalainen media piti Ukrainan levottomuuksia Ven\xc3\xa4j\xc3\xa4n aikaansaannoksena. Se on toistuvasti syytt\xc3\xa4nyt Ven\xc3\xa4j\xc3\xa4\xc3\xa4 tilanteen provosoimisesta ja hallituksenvastaisten ryhmien tukemisesta. Krimin liitt\xc3\xa4mist\xc3\xa4 pidettiin laittomana. It\xc3\xa4-Ukrainan sodan alkamisen my\xc3\xb6t\xc3\xa4 Ukrainan hallitus ja jotkut mediat kuvasivat Donetskin kansantasavalta ja Luhanskin kansantasavalta -ryhmi\xc3\xa4 "terroristeiksi" ja "separatisteiksi", ja sotilasoperaatio DNR:\xc3\xa4\xc3\xa4 ja LNR:\xc3\xa4\xc3\xa4 kohtaan kuvattiin "terrorisminvastaisena"._NEWLINE_Syyskuussa 2014 Kyiv Post -sanomalehti esitti kritiikki\xc3\xa4 l\xc3\xa4nsimaiden reaktioista kriisiin, todeten ett\xc3\xa4 "Ukraina ei voi koskaan luovuttaa kansakuntaansa ja l\xc3\xa4nnen tulisi h\xc3\xa4vet\xc3\xa4 my\xc3\xb6nnytyspolitiikkaansa suhteessa Putiniin, joka yritt\xc3\xa4\xc3\xa4 est\xc3\xa4\xc3\xa4 ukrainalaisten demokratiapyrkimykset ja pakottaa kieroutuneen unelmansa uudesta Neuvostoliitosta k\xc3\xa4yt\xc3\xa4nt\xc3\xb6\xc3\xb6n".\n_START_SECTION_\nMedia Ven\xc3\xa4j\xc3\xa4ll\xc3\xa4\n_START_PARAGRAPH_\nVen\xc3\xa4l\xc3\xa4inen media esitti Ukrainan kriisin johdonmukaisesti Ukrainan v\xc3\xa4liaikaishallinnon aikaansaannoksena ja Euromaidan-mielenosoitukset "ultranationalistien", "fasistien", "uusnatsien" ja "antisemitististen" ryhmien kuten Oikean sektorin kontrolloimana. Vallankumous esitettiin l\xc3\xa4nnen lietsomana "v\xc3\xa4kivaltaisena vallankaappauksena", jonka tarkoituksena oli kaataa vaalein valittu hallitus.\n_START_SECTION_\nMedia l\xc3\xa4nsimaissa\n_START_PARAGRAPH_\nL\xc3\xa4nsimaisia medioita on syytetty Ukrainan kriisin raportoinnissa ven\xc3\xa4l\xc3\xa4isvastaisuudesta. Er\xc3\xa4\xc3\xa4n n\xc3\xa4kemyksen mukaan valtaosa l\xc3\xa4nsimaisista medioista keskittyi kuvaamaan kriisi\xc3\xa4 keskittyen Ven\xc3\xa4j\xc3\xa4n presidentti Vladimir Putinin roistomaisuuteen ja oletettuihin imperialistisiin tavoitteisiin.'